Ашық сабақ

**«Келіншек» халық күйінің ойнау ерекшеліктері**

**Ашық сабақ**

**Тақырыбы:** «Келіншек» халық күйінің ойнау ерекшеліктері

**Сабақтың типі:** білім, білік, дағдыларды жетілдіру сабағы

**Мақсаты:** Күйдің негізінде би жатқанын көрсету және келіншек қылықтарын келтіру.

**Міндеттері:**

білімділік:

* күйдің шығу тарихын түсіндіру;
* күйді талдау;
* күйдік ырғағымен жұмыс жасау;
* орындау барысында өзін-өзі тыңдай білу.

дамытушылық:

* есте сақтау қабілетін дамыту;
* шығармашылық ой-өрісін дамыту;
* музыкалық естуді дамыту.

тәрбиелік:

* қазақ халқының тұрмыс-салтын қастерлеуге тәрбиелеу;
* эстетикалық талғамды дамыту;
* сұлулықты тани білуге тәрбиелеу.

**Сабақтағы жұмыс формалары:**

* педагогтың музыкалық шығарманы көрсетуі;
* аспапта жұмыс жасау;
* әңгімелеу.

**Құрал-жабдықтар:**

* домбыра
* ноталар
* суреттер

**Сабақтың барысы:**

**І. Ұйымдастыру кезеңі**

Сабақ тақырыбын айту және сабақ мақсаттарымен таныстыру.

а) домбыраның құлақ күйін келтіру, оқушыға аспапты ыңғайлы ұстатып, дұрыс отырғызу.

ә) оң қолға жаттығулар, қағыстар: ПV, ПVV жасау.

б) сол қолға жаттығу жасау: гамма G-dur, пиццикато штрихымен орындау.

**ІІ. Үй тапсырмасын тексеру**

**ІІІ. Жаңа тақырыпты түсіндіру**

а) Оқушыға «Келіншек» күйін ойнап беру.

ә) Күйдің шығу тарихын айту, күйді талдау.

Күй дегеніміз – ол аспаптық музыка. Күйде сөздер айтылмайды. Күй арқылы адам өзінің ішкі дүниесін көрсете алады. Өткен ғасырларда, нота сауаты жоқ кезде дүниеге келген әндер мен күйлер өмірмен бірге қайнап, ауыздан ауызға, қолдан қолға көшіп біздің заманымызға жетті. Сол күйлердің бірі «Келіншек» күйі.

Жас келіншек бейнеленген суреттер көрсетіледі.

Сұрақ-жауап жұмысы:

* Осы суреттегі келіншектің бейнесі күйдегі келіншектің мінезін көрсете ме?
* Оның мінезі қандай деп ойлайсың?
* Осы суреттердің қайсысы күйдегі кейіпкердің бейнесіне жақын келеді? Неге?

Бұл күйде келіншектің билегені және оның сұлулығы зор шеберлікпен көрсетілген. Күйдің қағысы алма кезек және ПVV. Күйдің екпіні тездете, көңілді, жеңіл. Күйдің өлшемі 6/8. Бұл күйде төрттік және сегіздік дыбыс ұзақтықтары бар. Күйде репризалар көп кездеседі.

б) Күйдің екі жолын нота бойынша ойнатып жаттықтыру. Ойнау барысында қағыстар мен нота ұзақтықтарына көңіл бөлу. Дыбыс сапасы бойынша жұмыс жасау. Ырғақты дұрыс ұғыну туралы түсіндіру.

в) Күйдің келесі төрт жолын нота бойынша ойнау. Күйді ойнаған кезде кездесетін музыкалық нюанстар бар екендігін айтып түсіндіру.

г) Күйдің сағасын нотамен ойнау. Ойнаған кезде динамикаға көп көңіл бөлу. Негізгі динамикасы – Форте (қатты). Саусақ кестесін дұрыс пайдалануды жаттықтыру. Аппликатураға көңіл бөлу жұмысын орындату.

д) Күйдің орта буынына қайтып оралу. Әуенді іштей сезінуге үйрету.

е) Айтылған ерекшеліктерді ескере отырып оқушы күйді толығымен орындайды.

**IV. Қорытынды рефлексия**

* Бүгін сабақта сені не таңқалдырды?
* Әсіресе, не есіңде сақталып қалды?
* Қандай қиындықтар болды?
* Не жеңіл болды?

**V. Үй тапсырмасы**

Халық күйін «Келіншекті» нота бойынша жаттау және мәнерлеп ойнау.

 

